ทีดีอาร์ไอขย่มธปท.อุ้มแบงก์เปิดให้ฮั้วค่าต๋ง
ทีดีอาร์ไอสุดทน ติง ธปท.เลิกเป็นพี่ใหญ่อุ้มแบงก์ฮั้วค่าธรรมเนียม เชื่อปล่อยแข่งขันผู้บริโภคได้ประโยชน์
28 พ.ย. 2555

ทีดีอาร์ไอสุดทน ติง ธปท.เลิกเป็นพี่ใหญ่อุ้มแบงก์ฮั้วค่าธรรมเนียม เชื่อปล่อยแข่งขันผู้บริโภคได้ประโยชน์
นางเดือนเด่น นิคมบริรักษ์ ผู้อำนวยการวิจัย สถาบันวิจัยเพื่อการพัฒนาประเทศไทย (ทีดีอาร์ไอ) กล่าวว่า ธนาคารแห่งประเทศไทย (ธปท.) ควรจะมีการปฏิรูปกฎกติกาในการกำกับดูแลสถาบันการเงินเพื่อรับมือกับการเปิดประชาคมเศรษฐกิจอาเซียน (เออีซี) โดยเฉพาะควรจะยกเลิกการกำกับดูแลค่าธรรมเนียมของธนาคารพาณิชย์ที่มีการกำหนดเพดานค่าธรรมเนียมอยู่ในระดับสูง 
สาเหตุเนื่องจาก ธปท.คิดว่าการกำหนดเพดานค่าธรรมเนียมไว้ ก็เพื่อป้องกันไม่ให้ธนาคารพาณิชย์คิดค่าธรรมเนียมที่สูงเอารัดเอาเปรียบประชาชน แต่ในความเป็นจริงแล้ว ธนาคารพาณิชย์ไทยกลับไม่มีการแข่งขันกัน และเกือบทุกธนาคารมีการคิดอัตราค่าธรรมเนียมที่สูงจนชนเพดานที่ ธปท.กำหนดไว้ ทั้งๆ ที่ไม่มีความจำเป็นต้องตั้งค่าธรรมเนียมสูงขนาดนั้นก็ได้ เช่น การโอนเงินผ่านระบบอิเล็กทรอนิกส์ ซึ่งปัจจุบันอาจจะมีธนาคารพาณิชย์บางแห่งไม่คิดค่าธรรมเนียมการโอนเงินแล้วก็ตาม 
นอกจากนี้ โครงสร้างการแข่งขันในส่วนบริการชำระเงินผ่านอิเล็กทรอนิกส์ในภาคการเงินไทยยังมีปัญหาไม่แข่งขันด้านราคา ราคาตั้งขึ้นมาตายตัวโดย ธปท.และสมาคมธนาคารไทย 
ดังนั้น การปรับปรุงหรือทบทวนโครงสร้างอัตราค่าธรรมเนียมชำระโอนเงินผ่านระบบอิเล็กทรอนิกส์จึงยังจำเป็นต้องดำเนินการไปพร้อมกับการทบทวนอัตราค่าธรรมเนียมค่าบริการอื่นๆ
นางเดือนเด่น กล่าวอีกว่า ขณะนี้ธนาคารพาณิชย์มีการตกลงร่วมกันในการกำหนดค่าธรรมเนียมต่างๆ ซึ่งถือว่าเข้าข่ายการฮั้วราคา แต่ที่ไม่ผิดกฎหมายเพราะ ธปท.ออกกฎระเบียบกำหนดเพดานอัตราค่าธรรมเนียมไว้ ทำให้ไม่ถือว่าเป็นการฮั้วค่าธรรมเนียมกัน แต่หาก ธปท.ปล่อยให้ธนาคารพาณิชย์มีการคิดค่าธรรมเนียมและมีการแข่งขันตามกลไกตลาด อย่าให้ฮั้วราคากัน ค่าบริการจะลดลงทันทีและทำให้ผู้บริโภคได้ประโยชน์ ธนาคารมีประสิทธิภาพมากขึ้น 
“ปัจจุบันธุรกรรมบริการชำระเงินผ่านเอทีเอ็มของธนาคารพาณิชย์ไทย ไม่มีแข่งขันด้านราคา การแข่งขันไม่โปร่งใส ค่าธรรมเนียมจากการโอนเงินแต่ละครั้งที่เสียไป ใครได้คนละเท่าไหร่ไม่มีใครรู้ และไม่รู้ว่าที่ได้ตรงนี้ไปอยู่กับใครบ้าง ธปท.จึงต้องเข้ามาดูแลตรวจสอบต้นทุน ดูค่าใช้จ่ายได้ว่าค่าธรรมเนียมใช้บริการสมเหตุสมผลหรือไม่ สูงต่ำแค่ไหนด้วย เพื่อให้บริการทุกประเภทสอดคล้องกับต้นทุนแท้จริง” นางเดือนเด่น กล่าว
ก่อนหน้านี้ นายเอศ ศิริวัลลภ หัวหน้าเจ้าหน้าที่บริหารผลิตภัณฑ์และการขายสินเชื่อเครือข่ายธุรกิจ ธนาคารทหารไทย กล่าวว่า ถือเป็นเรื่องแปลกของธุรกิจธนาคารพาณิชย์ในไทยที่คิดค่าโอนเงินแพงกว่าการนำเงินสดมาฝากที่ธนาคารด้วยตัวเอง ลูกค้าธุรกิจบางรายหากโอนเงินหลักล้านบาทกลับต้องเสียค่าธรรมเนียมการโอนหลักร้อยบาท แต่ถ้านำเงินสดฝากที่สาขากลับไม่เสียค่าธรรมเนียม